Ann Forstén

Ann-Marie Alice Forstén (22. huhtikuuta 1939 Helsinki – 28. maaliskuuta 2002 Helsinki) oli suomalainen paleontologi. Forstén oli fossiilisten hevosten johtava kansainvälinen asiantuntija. Ennen kaikkea hän tutki hevoseläinten evoluutiota ja systematiikkaa. Myöhemmissä töissään Forstén tarkasteli myös suomalaisten nisäkkäiden historiaa ja sitä, miten eläimiä käytettiin esihistoriallisena aikana.

Forsténin väitöskirja vuodelta 1968 käsitteli sukupuuttoon kuollutta euraasialaista hipparionhevosta. Hän toimi Helsingin yliopiston eläintieteellisessä museossa, ja vuodesta 1990 hän oli Luonnontieteellisen keskusmuseon osastopäällikkö ja professori.

Forstén sai 1989 Oskar Öflundin säätiön myöntämän Suuren palkinnon, joka myönnetään ansioituneille nuorille tutkijoille.

Lähteet 

Vuonna 1939 syntyneet
Vuonna 2002 kuolleet
Suomalaiset paleontologit
Suomalaiset professorit